ORDE do 13 de abril de 2010 pola que se acorda a cesión en propiedade ao Concello do Vicedo dun guindastre de varada adscrito á Consellería do Mar.
CONSELLERÍA DO MAR — III. OUTRAS DISPOSICIÓNS — 06/05/2010

A Comunidade Autónoma de Galicia é titular dun guindastre de columna mariña instalado e posto en marcha no porto pesqueiro do Vicedo en decembro do ano 1996, cedéuselle en precario o uso á entidade Confraría de Pescadores do Vicedo, para prestar servizo de varadas ao sector pesqueiro do porto.
Recentemente, a confraría de pescadores comunicou a esta consellería a renuncia á cesión en precario do uso deste ben xunto con todos os seus elementos, e foi posteriormente solicitada polo Concello do Vicedo a cesión do citado guindastre.
A Lei 7/1985, do 2 de abril, reguladora das bases do réxime local (artigo 25.2º, letra c), así como a Lei 5/1997, do 22 de xullo, de Administración local de Galicia (artigos 80, 81 e 82), determina que o concello, como entidade básica da organización territorial do Estado, é a vía da participación dos seus cidadáns en diferentes materias e, entre elas, a protección civil xa que, ante unha situación de emerxencia que poida poñer en perigo a vida dos cidadáns ou as súas pertenzas, o concello será o primeiro en actuar tanto en tempo de resposta como en mobilización de recursos.
Por outra banda, e tendo en conta o marco de colaboración entre as distintas administracións públicas, e que esta consellería non vai empregar o dito ben e concorren circunstancias que aconsellan acceder á mencionada solicitude, cómpre cederlle ao Concello do Vicedo o ben moble adscrito a esta consellería, para ser destinado por esta corporación a fins de utilidade pública ou interese social.
Para tal fin, a Consellería do Mar tramitou o expediente de cesión, de conformidade co disposto no artigo 35 bis, da Lei 3/1985, do 12 de abril, do patrimonio da Comunidade Autónoma de Galicia, e no artigo 96 bis do seu regulamento, aprobado polo Decreto 50/1989, do 9 de marzo, engadido polo Decreto 238/1998, do 24 de xullo.
Polo exposto e, en uso das facultades que me confiren os artigos 34.6º e 38 da Lei 1/1983, do 22 de febreiro, de normas reguladoras da Xunta e da súa Presidencia,
DISPOÑO:
Artigo 1º
Acórdase a cesión en propiedade a favor do Concello do Vicedo do guindastre tipo pluma de columna mariña, marca Hidrofersa e modelo Puchy 8T, cunha capacidade de elevación de ata 8.000 quilos, con xiro eléctrico, das seguintes características:
-Raio de xiro de 360º.
-Sistema de elevación mediante polipasto eléctrico.
-Lonxitude da pluma de 6 metros.
-Altura baixo gancho de 7 metros.
-Recorrido total do gancho 10 metros.
-Velocidade de elevación 5 metros/minuto.
-Velocidade de dirección 12 metros/minuto.
-Sistema de xiro eléctrico.
-Velocidade de xiro 1 volta/minuto.
O guindastre incorpora unha cruceta con enganches, unha plataforma e escaleira para mantemento, un mando por medio de botoneira de pulsadores e limitador de sobrecarga con tara regulable e as ancoraxes.
Número de fabricación: -.
Ano de adquisición 1996.
Nº de expediente: 1996-12-0584.
Valor inicial: 29.960,45  (4.985.000 pts).
Valor actual: 3.994,77 .
Artigo 2º
A cesión sinalada no artigo anterior queda sometida ás seguintes cláusulas:
a) O ben cedido, tal como establecen os artigos 35 bis, da Lei 3/1985, do patrimonio da Comunidade Autómona de Galicia, e 96 bis do Decreto 50/1989, polo que se aproba o seu regulamento, destinarase a fins de utilidade pública e interese social do Concello do Vicedo. Concretamente, destinarase ao servizo das embarcacións, principalmente de pesca e de recreo, favorecendo así as operacións de varada no porto pesqueiro do Vicedo.
b) Coa cesión outorgarase ao Concello do Vicedo a propiedade do ben moble cedido.
c) Se o ben cedido non se aplicase ao fin sinalado, se se descoidase ou utilizase con grave quebramento ou se incumprisen as condicións do acordo, considerarase resolta a cesión e o ben reverterá á Comunidade Autónoma de Galicia, que terá dereito a percibir, logo da taxación pericial, o valor do detrimento ou deterioracións que experimentase.
d) Serán por conta da entidade cesionaria todos os gastos de conservación e mantemento do ben moble cedido, así como a obtención de todas as autorizacións precisas para o seu funcionamento de acordo coa lexislación vixente.
Artigo 3º
A devandita cesión formalizarase mediante acta subscrita polo secretario xeral desta consellería ou funcionario en que delegue, debendo constar nela o acordo de cesión e a aceptación do cesionario.
Disposicións derradeiras
Primeira.-A Consellería do Mar, a través da secretaría xeral, realizará os trámites necesarios para a efectividade de canto se dispón nesta orde.
Segunda.-Esta orde producirá efectos desde o día seguinte ao da súa publicación no Diario Oficial de Galicia.
Santiago de Compostela, 13 de abril de 2010.
Rosa Mª Quintana Carballo
Conselleira do Mar